Ní Tsumi 12 | Baiblo ɔ Ngɛ Intanɛti ɔ Nɔ | New World Translation\nNí Tsumi 12:1-25\nA gbe Yakobo; a wo Petro tsu (1-5)\nA gu nyakpɛ blɔ nɔ kɛ je Petro (6-19)\nHiɔwe bɔfo ko fia Hɛrode nɔ́ (20-25)\n12 Maa pee jamɛ a be ɔ mi ɔ, Hɛrode nɛ e ji matsɛ ɔ bɔni ni komɛ nɛ a ngɛ asafo ɔ mi ɔ yi mi wami. 2 E ngɔ klaate kɛ gbe Yohane nyɛminyumu Yakobo. 3 Benɛ e na kaa Yuda bi ɔmɛ a bua jɔ he ɔ, e ya nu Petro hu nɛ e wo lɛ tsu. (Nɔ́ nɛ ɔ ya nɔ ngɛ Abolo Nɛ Masa Be Mi gbijlɔ be ɔ mi.) 4 E nu lɛ nɛ e wo lɛ tsu, nɛ e ngɔ lɛ kɛ ha ta buli eywiɛɛywiɛ a kuuhi eywiɛ nɛ a tsakeɔ a sibi ɔ konɛ a bu e he, kɛ yi mi tomi ɔ kaa ke a ye He Tsɔmi ɔ ta a, e ma je lɛ kpo kɛ ba ni ɔmɛ a hɛ mi.* 5 Enɛ ɔ he ɔ, a ngɔ Petro kɛ to ngɛ tsu ɔ mi, se asafo ɔ ngɛ sɔlee wawɛɛ kɛ ngɛ Mawu hae ngɛ e he. 6 Benɛ be ngɛ sue nɛ Hɛrode ma je lɛ kpo ɔ, jamɛ a nyɔ ɔ mi ɔ, Petro hwɔɔ si nɛ a ngɔ kɔsɔkɔsɔ enyɔ kɛ fi lɛ ngɛ ta buli enyɔ a kpɛti, nɛ buli ngɛ sinya a nya nɛ a ngɛ tsu ɔ he bue. 7 Se hyɛ! Yehowa* bɔfo ko ba da si ngɛ lejɛ ɔ, nɛ la kpɛ ngɛ tsu ɔ mi. E gba Petro kasa mi ma, nɛ e tsɛ̃ɛ lɛ, nɛ e de lɛ ke: “Tee si esɔ!” Nɛ kɔsɔkɔsɔ ɔmɛ kplɔ ngɛ e nine ɔmɛ a he kɛ pue si. 8 Hiɔwe bɔfo ɔ de lɛ ke: “Dla o he,* nɛ o wo o tokota amɛ.” E pee jã. Nyagbe ɔ, hiɔwe bɔfo ɔ de lɛ ke: “Wo tade nɛ o woɔ ngɛ o tade ɔ nɔ ɔ nɛ o ya nɔ nɛ o nyɛɛ ye se.” 9 Nɛ e je kpo nɛ e ya nɔ nɛ e nyɛɛ e se, se e li kaa nɔ́ nɛ ngɛ nɔ yae kɛ gu hiɔwe bɔfo ɔ nɔ ɔ ji nɔ́ nitsɛ. Ngɛ anɔkuale mi ɔ, e susu kaa nina lɛ e ngɛ nae ɔ nɛ. 10 Benɛ a be kekleekle buli ɔmɛ kɛ buli enyɔne ɔmɛ a he ɔ, a ba su dade agbo ɔ nɛ a kɛ yaa ma a mi ɔ he, nɛ lɔ ɔ nitsɛ hu bli kɛ ha mɛ. Benɛ a je kpo ɔ, a kple kɛ gu gbɛjegbɛ ko nɔ nɛ amlɔ nɔuu ɔ, bɔfo ɔ je e he. 11 Nɛ benɛ Petro yɔse nɔ́ nɛ ngɛ nɔ yae ɔ, e de ke: “Amlɔ nɛ ɔ lɛɛ i ba na heii kaa Yehowa* tsɔ e bɔfo nɛ e ba kpɔ̃ mi kɛ je Hɛrode dɛ mi, nɛ e kpɔ̃ mi kɛ je nɔ́ fɛɛ nɔ́ nɛ Yuda bi ɔmɛ ngɛ blɔ hyɛe kaa e maa ba a mi.” 12 Benɛ e yɔse enɛ ɔ se ɔ, e pue nɔ kɛ ho Yohane nɛ a tsɛɛ lɛ ke Maako ɔ yayo Maria we ɔ mi ya, he nɛ nihi saii bua a he nya ngɛ nɛ a ngɛ sɔlee ɔ. 13 Benɛ e si agbo ɔ, mawayo ko nɛ a tsɛɛ lɛ ke Roda a ba konɛ e ba hyɛ nɔ nɛ e ngɛ agbo ɔ sie ɔ. 14 Benɛ e yɔse Petro gbi ɔ, bua jɔmi sɔuu nɛ e ná he je ɔ, e bli we agbo ɔ, mohu ɔ, e tu fo kɛ ya mi nɛ e ya bɔ amaniɛ kaa Petro daa si ngɛ agbo ɔ se. 15 A de lɛ ke: “O yi ngɛ puɛe.” Se e ya nɔ nɛ e tsɔɔ kaa nɔ́ nɛ e ngɛ dee ɔ ngɛ mi. Nɛ a bɔni demi ke: “Lɛɛ e bɔfo mɔ.” 16 Se loloolo ɔ, Petro ngɛ lejɛ ɔ nɛ e ngɛ agbo ɔ sie. Benɛ a bli agbo ɔ, a na lɛ, nɛ e pee mɛ nyakpɛ. 17 Se e ngɔ e nine kɛ pee okadi kɛ tsɔɔ mɛ kaa a pee kɔ̃, nɛ e de mɛ bɔ nɛ Yehowa* plɛ kɛ je lɛ kɛ je tsu ɔ mi ha a fitsofitso, nɛ e de mɛ ke: “Nyɛɛ ya nɛ nyɛ ya sɛɛ ní nɛ ɔmɛ ngɔ ha Yakobo kɛ nyɛmimɛ ɔmɛ.” Kɛkɛ nɛ e je kpo nɛ e hia blɔ kɛ ho he kpa ya. 18 Jehanɛ ɔ, benɛ je na a, hoo peemi te si ngɛ ta buli ɔmɛ a kpɛti, ejakaa a li nɔ́ nɛ ba Petro nɔ. 19 Se benɛ Hɛrode hla lɛ saminya nɛ e nɛ lɛ ɔ, e kojo buli ɔmɛ nɛ e fã ke a ngɔ mɛ kɛ ho nɛ a ya gbla a tue; nɛ e je Yudea nɛ e kple kɛ ho Kaisarea ya, nɛ e ya ye be saii ngɛ lejɛ ɔ. 20 Jehanɛ ɔ, e mi mi fu Tiro kɛ Sidon bi ɔmɛ.* Enɛ ɔ he ɔ, a ba e ngɔ kɛ juɛmi kake, nɛ benɛ a ba plɛ Blasto, nɛ ji nyumu ɔ nɛ e hyɛɛ níhi nɛ yaa nɔ ngɛ matsɛ ɔ we ɔ mi* ɔ nɔ ɔ yi mi ta a, a kpa pɛɛ kɛ ha tue mi jɔmi, ejakaa matsɛ ɔ zugba a nɔ nɛ a ma a náa niye ní kɛ jeɔ. 21 Ngɛ ligbi ko nɛ a to ɔ nɔ ɔ, Hɛrode wo matsɛ tade, nɛ e ba hi si ngɛ kojomi sɛ ɔ nɔ, nɛ e bɔni munyu tumi kɛ bɔni mɛ tsɔɔmi. 22 Kɛkɛ nɛ ni ɔmɛ nɛ a bua a he nya a bɔni ngmlaa kpami ke: “Mawu ko gbi ji nɛ ɔ nɛ, pi adesa ko gbi!” 23 Amlɔ nɔuu nɛ Yehowa* bɔfo ɔ fia lɛ nɔ́, ejakaa e ngɔɛ hɛ mi nyami ɔ kɛ ha we Mawu, nɛ gɔgɔhi ye lɛ nɛ e gbo. 24 Se Yehowa* munyu ɔ ya nɔ nɛ e ngɛ wae nɛ e ngɛ gbɛe kɛ ngɛ fĩae. 25 Banaba kɛ Saulo lɛɛ, benɛ a ya tsu nɔ pɛnemi ní tsumi ɔ tsuo ngɛ Yerusalɛm ta a, a kpale a se, nɛ a ngɔ Yohane nɛ a tsɛɛ lɛ ke Maako hulɔ ɔ kɛ piɛɛ a he.\n^ Aloo “e ma je lɛ kpo konɛ e kojo lɛ.”\n^ Aloo “Fĩ o mlɛ mi.”\n^ Aloo “e kɛ Tiro kɛ Sidon bi ɔmɛ ná pɛ.”\n^ Hela, “matsɛ ɔ se tsu ɔ mi.”\nNí Tsumi 12